《怀汪圣锡》
宋代·张九成

美玉藏精璞，明珠媚深渊。
天清气或朗，光景露涓涓。
或者辄按剑，奇才叹难全。
之子英杰人，声名何轩轩。
妙龄魁四海，终始皆称贤。
过眼不再读，悟心非口传。
文真翻手成，识超余子先。
森森列五岳，浩浩朝百川。
谓年未三十，当握造化权。
陶甄到唐虞，修洁偕渊骞。
谁云一戢翅，沈滞十二年。
众论今未谐，子心方藐然。
磨礲尽箭镞，刮洗成混圆。
上造羲轩外，下极宣政前。
讨论分本末，钩颐穷由缘。
遥遥数千载，恍然落眼边。
斯文天其兴，子能常踬颠。
试看桃李花，三春何暄妍。
未及瞬息间，飘零堕风烟。
青青乔松枝，霜雪弥贞坚。
子如识此理，聊臣白云巅。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。